- Hindi News
- National
- राष्ट्रीय लोक अदालत आज, राजीनामे से निस्तारण के लिए चिह्नित किए तीन हजार प्रकरण
राष्ट्रीय लोक अदालत आज, राजीनामे से निस्तारण के लिए चिह्नित किए तीन हजार प्रकरण
जिलेके सभी न्यायालयों में 8 मार्च को द्वितीय राष्ट्रीय लोक अदालत आयोजित की जाएंगी। जिनमें सभी प्रकृति के प्रकरणों का राजीनामे के माध्यम से निस्तारण कराने का प्रयास किया जाएगा। इसके लिए जिले में करीब तीन हजार प्रकरण चिह्नित किए गए हैं। ये जानकारी मंगलवार को जिला एवं सेशन न्यायाधीश सुरेंद्र मोहन शर्मा ने मध्यस्थता केन्द्र में संबंधित सभी विभागों के अधिकारियों की बैठक को संबोधित करते हुए दी।
उन्होंने कहा कि उक्त प्रकरणों में पक्षकारों को राष्ट्रीय लोक अदालत से नोटिस जारी करवाए गए हैं। ये लोक अदालतें जिला मुख्यालय के अलावा जिले की प्रत्येक तालुका मुख्यालय पर भी आयोजित होंगी। कोई भी पक्षकार यदि अपने प्रकरण को इस राष्ट्रीय लोक अदालत में रखवाना चाहे तो वह संबंधित न्यायालय अथवा जिला विधिक सेवा प्राधिकरण या संबंधित तालुका विधिक सेवा समिति के समक्ष आवेदन कर सकता है। उन्होंने बीमा कम्पनियों के प्रतिनिधियों उनके अधिवक्ताओं को अधिक से अधिक बीमा क्लेम राशि पीड़ितों को दिए जाने के लिए निर्देशित किया। बैठक में बैंक अधिकारियों एवं उनके अधिवक्ताओं को बकाया ऋण वसूली के अधिक से अधिक प्रकरणों की प्री लिटिगेशन के माध्यम से राष्ट्रीय लोक अदालत में रखवाएं। एडिशनल एसपी मुख्यालय भरतलाल मीणा को लोक अदालत के नोटिसों की तामील पर विशेष ध्यान दिए जाने के निर्देश दिए। बैठक में मोटर वाहन दुर्घटना दावा अधिकरण के न्यायाधीश अजय शर्मा, राष्ट्रीय लोक अदालत के प्रभारी न्यायाधीश अश्विनी कुमार यादव, मुख्य न्यायिक मजिस्ट्रेट सोनिया बेनीवाल, एडिशनल एसपी मुख्यालय भरतलाल मीणा, जिला विधिक सेवा प्राधिकरण के पूर्व कालिक सचिव संदीप आनंद, बार एसोसिएशन के अध्यक्ष नरेंद्रपाल सिंह, बिजली, पानी आदि विभागों के अधिकारी मौजूद थे।
भरतपुर. बैठक को संबोधित करते डीजे सुरेंद्रमोहन शर्मा मौजूद अन्य लोग।
tgl_Latn sot_Latn hin_Deva hin_Deva hin_Deva hin_Deva bho_Deva